ការសម្ភាសន៍របស់អ៊ុំប្រុសប៉ែត ពឿន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះប៉ែត ពឿន

***ពត៌មានសង្ខេបរបស់អ៊ុំប្រុសប៉ែត ពឿន***

*សព្វថ្ងៃនេះអ៊ុំប្រុសប៉ែត ពឿនមានអាយុ៦១ឆ្នាំហើយ គាត់មានស្រុកកំណើតនៅភ្នំក្រោម ខេត្តសៀមរាប។ គាត់មានបងប្អូន៧នាក់ហើយគាត់ជាកូនបងគេបង្អស់ក្នុងគ្រួសារ។ កាលពីនៅក្មេងគាត់មិនសូវបានរស់នៅក្បែរឪពុកម្តាយទេដោយសារពួកគាត់ចែកផ្លូវគ្នា ហើយគាត់ត្រូវរស់នៅជាមួយជីដូន។ សព្វថ្ងៃគាត់មានមុខរបរជាអ្នករើសអេតចាយ និងកាប់អុសលក់។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់សម្ភាសន៍
របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ ឲ្យ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១៩ ខែធ្នូ ឆ្នាំ២០២០ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស សង្កាត់ចុងឃ្នៀស ក្រុងសៀមរាប ខេត្តសៀមរាបណាអ៊ុំណា បាទហើយខ្ញុំជាអ្នកសម្ភាសន៍ឈ្មោះហេង សុវណ្ណនរិន្ទ។

ខ៖ ខ្ញុំនេះឈ្មោះប៉ែត ពឿន។

ក៖ ចុះអ្នកអ៊ុំមានឈ្មោះហៅក្រៅទេអ្នកអ៊ុំ?

ខ៖ ឈ្មោះហៅក្រៅអត់មានទេ មានតែប៉ែត ពឿន ឈ្មោះនាមត្រកូលណា។

ក៖ បាទចឹងឈ្មោះពឿនមែនទេអ៊ុំ?

ខ៖ បាទឈ្មោះពឿន។

ក៖ បាទ ចុះមកដល់ឆ្នាំនេះអ៊ុំមានអាយុប៉ុន្មានហើយអ៊ុំ?

ខ៖ អាយុ៦១ឆ្នាំ។

ក៖ បាទ ចឹងអ៊ុំមានចាំថ្ងៃខែឆ្នាំកំណើតអ៊ុំបានទេអុុំ?

ខ៖ ចាំមិនសូវបានដែរទេព្រោះកាលនោះម្តាយបែក កាលជំនាន់លន់ នល់ម្តាយបែក បែកគាត់ទៅបានប្តីទៀតចឹងហើយខ្ញុំនៅកូនង៉ាខ្ញុំនៅជាមួយជីដូន នៅជាមួយយាយណា។

ក៖ ចុះអ៊ុំមានចាំថ្ងៃខែឆ្នាំកំណើតខ្មែរបានទេ? ជូត ឆ្លូវ ខាល ថោះរ ចាំថាឆ្នាំណាដែរអ៊ុំ?

ខ៖ អូ! ជូត ខ្ញុំឆ្នាំជូត។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ខ្ញុំនៅភ្នំក្រោម។

ក៖ ភ្នំក្រោមនេះម៉ង?

ខ៖ បាទ។

ក៖ តាំងពីកំណើត?

ខ៖ បាទ កំណើតដែលកើតនៅភ្នំក្រោម។

ក៖ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ ៧នាក់។

ក៖ ហើយអ៊ុំជាកូនទីប៉ុន្មានដែរចឹង?

ខ៖ ខ្ញុំទី១។

ក៖ កូនបងគេ?

ខ៖ បាទ បងគេបង្អស់។

ក៖ ចឹងបងប្អូនអ៊ុំមានប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុសមាន៣ ស្រី២ ៥នាក់។

ក៖ ប្រុស៣ ស្រី២?

ខ៖ បាទ។

ក៖ ចុះអ៊ុំអាចរៀបរាប់ប្រាប់ឈ្មោះបងប្អូនទាំងអស់របស់អ៊ុំបានទេ? តាំងពីបងគេរហូតដល់ពៅគេណាអ៊ុំបងប្អូនរបស់អ៊ុំណា?

ខ៖ បងប្អូនហា?

ក៖ បាទឈ្មោះពួកគាត់។

ខ៖ មួយឈ្មោះគូរ ២ឈ្មោះពូ ឈ្មោះចំប៉ា ឈ្មោះឈូត ហើយឈ្មោះរិន។

ក៖ អស់ហើយអ៊ុំ?

ខ៖ អស់ហើយ។

ក៖ ចឹងអ៊ុំអាចជួយប្រាប់បន្តិចបានទេថាកាលពីក្មេងអ៊ុំធ្លាប់បានធ្វើអ្វីខ្លះជាមួយបងប្អូន ឬក៏មានអនុស្សាវរីយ៍អ្វីខ្លះជាមួយបងប្អូនដែរអ៊ុំ?

ខ៖ ខ្ញុំអាជីពខ្ញុំនោះពីដើមរកតែរបរតែកាប់អុសលក់ បាទកាប់អុសលក់ ដល់ចូលមកសម័យលោកហ៊ុន សែនយើងនេះខ្ញុំអាជីពរើសអេតចាយ កាប់អុសដែរ បាទតែប៉ុណ្ណោះឯង។

ក៖ បាទអ៊ុំ ចុះកាលពីនៅក្មេងៗវិញអ៊ុំ កាលពីនៅក្មេងៗ ជំទង់ៗអី អ៊ុំមានអនុស្សាវរីយ៍អ្វីខ្លះដែរជាមួយបងប្អូន ឬក៏ធ្លាប់ធ្វើអ្វីជាមួយគ្នា ឬក៏ទៅកាប់អុសជាមួយគ្នា ឬក៏ទៅរៀនអីជាមួយគ្នាទេអ៊ុំ?

ខ៖ បាទទៅកាប់អុសជាមួយគ្នាក៏ទៅទៅមួយទូកទៅទាំងអស់គ្នាទៅ ទូកប្រើទូកកាលនោះណា បាទអត់មានម៉ាស៊ីនម៉ាអីទេប្រើអ៊ុំ អ៊ុំនិងដៃអ៊ុំទូក បាទទូកនោះចំនួនវា១០ម៉ែត្រទូកនោះណា ទៅទូកចែវមួយអ៊ុំមួយ ចែវណាចែវពីក្រោយអ៊ុំពីមុខ ហើយបងប្អូននៅកណ្តាលទូកជួយអារគ្នា វិលល្ងាច។

ក៖ ចុះមួយថ្ងៃកាប់ប្រហែលបានប៉ុន្មានដែរអ៊ុំកាលណឹង?

ខ៖ បានជួនកាល៥ម៉ែត្រ ជួនកាលទៅក៏៤ម៉ែត្រទៅ ប៉ុណ្ណោះឯង យកមកចងបាច់
លក់។

ក៖ ចុះកាលណឹងអ៊ុំបានទៅរៀនទេអ៊ុំ? កាលនៅក្មេងៗណា?

ខ៖ អត់បានរៀនទេរៀនបានតែប្អូនៗ ប្អូនៗគេរៀនបានថ្នាក់ទី៥ ថ្នាក់ទី៨ ខ្លះថ្នាក់ទី១០ ប៉ុន្តែងាប់នៅសម័យប៉ុល ពត ងាប់។

ក៖ ស្លាប់អស់ប៉ុន្មាននាក់ដែរអ៊ុំនៅសម័យប៉ុល ពត។

ខ៖ ស្លាប់ហា?

ក៖ បាទ។

ខ៖ ទៅទាំង៤នាក់បណ្តោយ បានប្រពន្ធមួយ បានប្រពន្ធមួយដល់ពេលដែលអ្នក៤នាក់នោះវាអត់មានប្រពន្ធទេ អត់មានទេណា អត់មានប្តីទេ ដល់ហើយគ្នាក៏ទៅៗចុះនៅសម័យនោះគ្នាអត់នោះ វាអត់អីញុំណា បាទអត់អីញុំខ្លាំងទៅបបរ គេបបរក៏ដើមចេក គេស្លរ គេបបរដើមចេកគេស្លរអាធាងចេកក៏គេស្លរអាដើមចេកក៏មាន ឬមួយបបរត្រកួនគេស្លរម្ជូរត្រកួន គេបបរព្រលិតគេស្លរម្ជូព្រលិត អង្ករមួយគ្រាប់ៗទេ គេចែកវែក គេដួលវែកចែកគ្នាណា។

ក៖ ចុះសព្វថ្ងៃនោះនេះបងប្អូនរបស់អ៊ុំដែលនៅរស់ប៉ុន្មាននាក់ដែរអ៊ុំចឹង?

ខ៖ នៅតែអ៊ុំមួយទេ។

ក៖ នៅតែអ៊ុំម្នាក់ឯងទេ?

ខ៖ បាទ។

ក៖ ចុះកាលសម័យប៉ុល ពតណឹងអ៊ុំមានអាយុប៉ុន្មានឆ្នាំដែរអ៊ុំ?

ខ៖ កាលនោះប្រហែលជា១៣ ១៤ទេដឹងប៉ុណ្ណោះឯង ប្រហែល១៤ ១៥ណឹងឯង បាទយើងប្រហែលថាប៉ុណ្ណោះទៅណាបើខ្ញុំនៅជំទង់ដែរណឹងមិនទាន់កម្លោះទេ បែកម៉េឪទៀត ជួបម៉ែឪមិនទឹមនិងចូលនែសម្តេចហ៊ុន សែនរំដោះបានណឹងឯង រណាក់សេ
សង្គ្រោះជាតិយើងណឹង ទើបតែជួបទេជួបដែលគាត់មកឯភ្នំនេះឯង គាត់ជម្លៀសទៅនៅឯណាឆ្ងាយណាស់ ខ្ញុំក៏អត់ដឹងដែរទាល់តែជួបគាត់ជួបដែលយើងបានមួយឆ្នាំហើយណា បាទបានគាត់មកមកទៅបានជួបគាត់។

ក៖ ចុះលោកអ៊ុំអាចរៀបរាប់បន្តិចបានទេអំពីទិដ្ឋភាពដែលប៉ុល ពតចូលមកក្នុងស្រុកភូមិអ៊ុំមាន គេឲ្យធ្វើអីខ្លះឬក៏គេប្រើធ្វើអីខ្លះចឹងណាអ៊ុំ?

ខ៖ ធ្វើវាគេឲ្យជីកប្រឡាយគេឲ្យយើងដាំដើមចេកដាំជាបន្លែបន្លុកអីទៅណា បានដូចជាស្ពៃត្រកួន ដាំប៉ុណ្ណោះឯងជី ស្លឹកគ្រៃអីនោះឯងដែនៅសម័យប៉ុល ពតនោះ។

ក៖ ចុះអ៊ុំមានចាំទេថាគេជម្លៀសអ៊ុំទៅណាខ្លះដែរអ៊ុំ?

ខ៖ អរ ខ្ញុំអត់បានជម្លៀសទេខ្ញុំនៅទន្លេយើង។

ក៖ នៅទន្លេយើង?

ខ៖ បាទ បើជម្លៀសគេពួកគេដែលជម្លៀសនោះគេអ្នកជាប់ខាងស្វាយត្រាន ជាប់ខាងអីគេឯណាឯណីនោះគេជម្លៀសប្រជាជនទៅ ទៅនៅយើងមួយជួរយើងចុងស្រុកអាខ្លះទៅដល់ទៅយើងអឺគេហៅវត្តវិហារព្រហ្ម បាទទាល់តែរំដោះបានមកបានគេវិលមកភូមិចុងឃ្នៀសវិញ ភូមិទន្លេសាបយើងវិញណា។

ក៖ ចុះពេលអ៊ុំនៅទន្លេណឹងប៉ុល ពតឲ្យអ៊ុំធ្វើអីវិញចឹង?

ខ៖ នៅទន្លេនោះពេលណាដែលខែប្រាំងវាឲ្យរកត្រី វាឲ្យរកត្រីវាយអួនណាយកត្រីទៅដាក់ឡានយកទៅអង្គការវាឯលើ បាទពេលណាដែលខែទឹកឡើងវាឲ្យទៅកាប់ជម្រឹង
បាច់វល្ល៍ និងកាប់ឬស្សី កាប់ឬស្សីយើងណាអាអូន។

ក៖ ចុះកាលណឹងអ៊ុំនៅជុំគ្នាជាមួយបងប្អូនឬក៏បែកគ្នាដែរអ៊ុំ?

ខ៖ បែកគ្នាអស់អត់បានជុំគ្នាទេ ទៅខាងម៉ែអស់។

ក៖ ចឹងអ៊ុំទៅទន្លេតែឯងទេ?

ខ៖ បាទ នៅតែឯង នៅតែឯងរួចដល់ខ្ញុំអាយុប្រហែលជា១៦ឆ្នាំ ចាប់ផ្តើមគេឲ្យធ្វើចុងភៅ ធ្វើចុងភៅទាល់តែសម្តេចហ៊ុន សែនរំដោះបានមកនេះ មកខ្ញុំនៅយើងឯងខ្វាវឯនោះគេឲ្យកាប់ជម្រឹងខែទឹកឡើងវាឲ្យកាប់ជម្រឹងបោចវល្ល៍ណាទៅក៏ខ្ញុំដើរមក មួយយប់មួយថ្ងៃបានឡើងមកដល់ឃ្លាំង ដល់ឃ្លាំងមកដល់យើងសៀមរាប នោះឯងមកដល់ឃ្លាំងណាមួយយប់មួយថ្ងៃដើរពីព្រៃភ្នំមក មកឡើងមកបានមកកន្លែងសាលាស្រុកយើងខាងសៀមរាបយើងនេះ កន្លែងផ្សារលើណាអូនបាទ រួចហើយបានព្រឹកឡើងនាំគ្នាដេកទៅគ្នាច្រើនដែរប្រហែលជា៤ ១០នាក់ដែរណា រួចហើយបាននាំគ្នាដើរមកយើងចុងឃ្នៀសនេះវិញ បាទដើម្បីមករកជីដូនជីតា ជីដូនជីតាគាត់ជម្លៀសដែរ ខាងភ្នំយើងនេះក៏ជម្លៀសដែរ មករកឃើញជីដូនជីតាមកគាត់មកដែរគាត់មកពីស្រុកគេឆ្ងាយដែលគេជម្លៀសគាត់ទៅនោះណា បាទអ្នកភ្នំក្រោមយើងនេះជម្លៀសទាំងអស់អត់មានអាណានៅទេមានតែមិត្តហើយនិងប្រជាជនថ្មីអ្នកធ្វើមិនសមវាវាយចោល។

ក៖ អ្នកចេះអ្នកដឹងអីគេយកវាយចោលដែរ?

ខ៖ បាទ យកវាយចោលអស់ និស្សិតបញ្ញាវ័ន្តគេយកវាយចោលអស់រលីងមួយស្អាត ល្ងង់តែខ្ញុំមួយអត់ចេះអក្សរ។

ក៖ អត់អីវិញ?

ខ៖ អត់អី ចុះខ្ញុំធ្វើតែល្អ។

ក៖ បាទអ៊ុំ ចុះឥឡូវបកក្រោយបន្តិចវិញ ចុះសម័យលន់ នល់វិញអ៊ុំចាំអ្វីខ្លះដែរពីសម័យលន់ នល់ ។

ខ៖ សម័យលន់ នល់ហា?

ក៖ បាទ។

ខ៖ មានទៅធ្វើអីផងអូនមានតែអាជីពយើងមានតែប៉ុណ្ណោះឯងហូបចុកណា មុខរបរកាប់អុសណឹងឯង បាទតែប៉ុណ្ណោះឯង។

ក៖ តែចង់និយាយថា។

ខ៖ ហើយនិងរាយមោងតិចតួច។

ក៖ ចុះខ្ញុំធ្លាប់លឺគេនិយាយថាមានទម្លាក់ កប៉ាលហោះទម្លាក់គ្រាប់ទម្លាក់អី?

ខ៖ អូ! បើកប៉ាល់ហោះរទម្លាក់គ្រាប់មានខាងភ្នំយើងនៅរត់ទៅនៅក្របីរៀល ពីខាងយើងវត្តស្វាយ អូនស្គាល់វត្តស្វាយហើយ?

ក៖ បាទ។

ខ៖ អ្នកខាងវត្តស្វាយយើងរត់ទៅនៅក្របីរៀលដែរ ជុំគ្នាក្របីរៀលយើងនេះ ទម្លាក់គ្រាប់បែកងាប់ដល់ករហើយប្រាប់ ដាក់មកឆេះផ្អោងៗផ្អុយៗ អាចានស្រាក់គេមកមួយសន្ទុះចេះមក បានចាប់អាមិចគេអាធុនធំណា មកទៀតដាក់ទៀតទម្លាក់យកគ្នាម៉ង ចោតក្បាលឡើងទៅ ក្តែងៗមកទម្លាក់។

ក៖ ចុះគេទម្លាក់ណឹងឲ្យចំប្រជាជនឬក៏ម៉េចដែរអ៊ុំ?

ខ៖ បើចំប្រជាជនប៉ះត្រង់សេអស់មួយត្រង់សេប៉ះអស់ងាប់ទាំងអស់អត់មានសោះទេ នេះគ្រាប់កប៉ាល់ដែលរំដោះបានមកនៅនេះគេទើបតែដឹកយកទៅយើងប្រហែលជា៨១ ៨២នេះឯង បាទគេដឹកចេញ គ្រាប់កប៉ាល់វាធំៗណាស់ វាផ្ទុះមកវានៅតែមួយចំហៀងដូចយើងអាដែងណាអាត្នោតអាមានអារក្រអីុញវាណា បាទទៅអាចុងវាណឹងស្រួច។

ក៖ ចុះអ្នកដែលទម្លាក់ណឹងលន់ នល់ឬក៏អ្នកណាគេដែរអ៊ុំ?

ខ៖ មិនដឹងមកពីខាងណាសង្ស័យតែខាងបរទេសក្រៅណឹងឯងកប៉ាល់ អត់មានយើងខាងលន់ នល់នេះអ្នកទម្លាក់ទេ មកទម្លាលក់លន់ នល់បណ្តោយ មកទម្លាក់ទាហានលន់ នល់បណ្តោយ បាទចាំបានតែប៉ុណ្ណោះឯង។

ក៖ បាទ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះ សុខ។

ក៖ ទាំងត្រកូលមានឈ្មោះអ្វីដែរអ៊ុំ?

ខ៖ ប៉ែត សុខ។

ក៖ ចុះគាត់ណឹងមានស្រុកកំណើតនៅឯណាដែរអ៊ុំ?

ខ៖ នៅនិងភ្នំណឹងឯង។

ក៖ ចុះគាត់ជាមនុស្សបែបណាដែរអ៊ុំ? គាត់កាចឬក៏ស្លូតដែរម្តាយអ៊ុំ?

ខ៖ អូ! ស្លូតណាស់គាត់នោះសម្រាប់តែដើរធ្វើឆ្មបធ្វើអីទេ ជួយសង្គ្រោះគេទេ។

ក៖ បាទ ចុះមុខរបរគាត់ឆ្មប?

ខ៖ បាទ គាត់ពេទ្យឆ្មបពីដើមគាត់ពេទ្យណា ប៉ុន្តែគាត់ដល់ពេលនេះទៅដែលគាត់រៀងចំណាស់ទៅគាត់នៅតែឆ្មប។

ក៖ ចុះអ៊ុំចងចាំអ្វីខ្លះដែរ ឬក៏មានអនុស្សាវរីយ៍អ្វីខ្លះដែរជាមួយម្តាយអ៊ុំ?

ខ៖ អត់មានដែលមានអនុស្សាវរីយ៍ដែលមានទំនាស់អីជាមួយម្តាយទេខ្ញុំនេះ មានតែស្រលាញ់ម្តាយចូលចិត្តសព្វថ្ងៃនៅប៉ុស្ត៍លេខ៥ នៅករ២ បែតអង្គរយើងបណ្តោយ។

ក៖ អរ ចឹងម្តាយអ៊ុំនៅមានជីវិតទេ?

ខ៖ បាទនៅ។

ក៖ គាត់មានអាយុប៉ុន្មានឆ្នាំហើយអ៊ុំមកដល់ឆ្នាំណឹង?

ខ៖ ៧០ជាង។

ក៖ ចុះម្តាយរបស់អ៊ុំមានធ្លាប់ប្រាប់ពីប្រវត្តរបស់គាត់កាលពីនៅក្មេងដល់អ៊ុំទេ?

ខ៖ មិនមានប្រាប់អីផងថា ប្រាប់ពីរឿងការងាររកហូបចុកណារបរគាត់ របរគាត់នោះគឺរបរគាត់នោះរបររកចាក់ផ្តៅទៅ អាដើមផ្តៅយើងណាចាក់យកលុយឲ្យគេទៅ បាទហើយក៏រាយមោងប៉ុណ្ណោះឯង ហើយដាក់លបតិចតួចអាលបតូចៗយើងណា។

ក៖ ចុះឪពុកអ៊ុំវិញមានឈ្មោះអ្វីដែរអ៊ុំ?

ខ៖ ឪពុកខ្ញុំនោះ?

ក៖ បាទ។

ខ៖ ឈ្មោះសឿន។

ក៖ សឿន ត្រកូលអ្វីដែរអ៊ុំ?

ខ៖ ត្រកូលឈ្មោះឈិត។

ក៖ ឈិត សឿន?

ខ៖ បាទ

ក៖ ចុះគាត់ណឹងក៏ជាអ្នកនៅភ្នំក្រោមដែរមែនអ៊ុំ?

ខ៖ បាទនៅនេះឯងទាំងអស់គ្នា អត់មានអ្នកស្រុកឯណាផ្សេងមកពីភ្នំពេញឯណាអត់ទេ។

ក៖ ចុះឪពុកអ៊ុំជាមនុស្សបែបណាដែរអញ្ចឹង? កាចឬក៏ស្លូត?

ខ៖ អត់ទេស្លូតទេ អត់កោងកាចអីទេគាត់។

ក៖ ចុះគាត់ប្រកបមុខរបរអ្វីដែរកាលណឹងឪពុកអ៊ុំ?

ខ៖ អរ មុខរបរ?

ក៖ បាទ។

ខ៖ មុខរបរគាត់ទៅរកអុស របបចាក់ផ្តៅយើងអាផ្តៅបន្លារៗណា ដូចល្ពាក់យើងអាអូនស្គាល់ល្ពាក់អត់?

ក៖ បាទ។

ខ៖ អឺមុខរបរប៉ុណ្ណោះឯង។

ក៖ គាត់អត់មានធ្វើទាហានធ្វើអីទេ?

ខ៖ អរគាត់ទាហានតើ ទាហានជំនាន់លន់ នល់ បាទទាហានទៅគាត់ងាប់ហើយ គាត់បញ្ជារទ័ព្ទប្រហែលជា២០ ៣០នាក់ដែរណា បាទទៅក៏ឡើងវាយទៅគាត់ស្លាប់គាត់ត្រូវគ្រាប់ ស្លាប់នៅសម័យនោះឯងសម័យលន់ នល់ណា បាទអាពតបាញ់ងាប់ បាញ់
ស្លាប់។

ក៖ អ៊ុំចាំទេថាកាលគាត់ស្លាប់ណឹងអាយុប៉ុន្មានដែរអ៊ុំ?

ខ៖ កាលគាត់ស្លាប់នោះ?

ក៖ បាទ។

ខ៖ គាត់ប្រហែលជា៦៣ ៦៤ហើយ អាយុណា បាទប៉ុណ្ណោះឯង។

ក៖ ចុះអ៊ុំមានចាំឈ្មោះជីដូនជីតាខាងម្តាយបានទេអ៊ុំ?

ខ៖ ជីដូនជីតា?

ក៖ បាទ យាយតាខាងម្តាយ។

ខ៖ យាយទេស តាអ៊ូច។

ក៖ ចុះខាងឪពុកវិញ?

ខ៖ ខាងឪពុក?

ក៖ បាទ។

ខ៖ ឈិត រិន។

ក៖ យាយតា?

ខ៖ បាទ។

ក៖ យាយឈិត តារិន?

ខ៖ បាទ។

ក៖ ចុះពួកគាត់ណឹងក៏ជាអ្នកនៅភ្នំក្រោមដែរ?

ខ៖ បាទនៅជុំគ្នាទាំងអស់។

ក៖ ចុះកាលដែលអ៊ុំកើតមកណឹងអ៊ុំទាន់យាយតាទេអ៊ុំ?

ខ៖ ទាន់តើ គាត់ទើបនិងខូចដែលយើងជំនាន់៨៥ ៨៦នេះឯងណឹង ចាសគាត់ចាកចោលពិភពលោក ណឹងហើយគាត់ខូចហើយគាត់ស្លាប់ហើយ។

ក៖ ចុះអ៊ុំមានអនុស្សាវរីយ៍អ្វីខ្លះដែរជាមួយយាយតា? ចងចាំអ្វីខ្លះដែរពីយាយតា?

ខ៖ អរ! គាត់ស្រលាញ់ចូលចិត្តខ្ញុំណាស់គាត់នោះ ជីដូនខ្ញុំគាត់អ្នកឆ្មបដែរ គាត់ឆ្មបពេទ្យពីដើមណាដល់ពេលនៅសម័យអាពតអីទៅគាត់បង្កើតគេដែរ បាទ អ្នកណាឈឺពោះទៅគាត់បង្កើតកូនឲ្យគេ បាទគ្រប់មួយជុំភ្នំក្រោមនេះបង្កើតកូនឲ្យគេកាលមិនទាន់ជម្លៀសទៅណា បាទខ្ញុំចាំបាន។

ក៖ ចុះអ៊ុំុុមានបងប្អូនឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ អត់មានទេ អត់ទេ។

ក៖ ចុះភរិយាយរបស់អ៊ុំមានឈ្មោះអ្វីដែរអ៊ុំ?

ខ៖ នេះឈ្មោះរិន រិន ពឿនប្តី។

ក៖ ចុះគាត់ឈ្មោះរិន ហើយអ៊ុំឈ្មោះពឿន?

ខ៖ បាទស្រួលចាំណាស់។

ក៖ ចុះអ៊ុំបានរៀបអាពាហ៍ពិពាហ៍ជាមួយភរិយាណឹងនៅឆ្នាំណាដែរអ៊ុំចាំទេ? ប្រហែលប៉ុន្មានឆ្នាំហើយបើគិតដល់ឥឡូវ?

ខ៖ អរ តាំងពីយើង៨៧ ៨៨មកឥឡូវយើងចូលឆ្នាំប៉ុន្មាន។

ក៖ ២០២០ ចឹងវា២០ឆ្នាំជាងហើយ។

ខ៖ បាទ ឆ្នាំ២០២០?

ក៖ បាទ។

ខ៖ ៨១ ៨២ណឹងឯងខ្ញុំបានប្រពន្ធខ្ញុំណឹងណា។

ក៖ ចុះការៀបអាពាហ៍ពិពាហ៍ណឹងត្រូវបានរៀបចំឡើងដោយឪពុកម្តាយឬក៏រៀបចំឡើងដោយចិត្តខ្លួនឯងដែរអ៊ុំកាលណឹង?

ខ៖ បាទ រៀបមានខាងម្តាយក្មេកខ្ញុំ មានខាងយាយខ្ញុំ។

ក៖ ចុះកាលណឹងភរិយារបស់អ៊ុំណឹងគាត់នៅភ្នំក្រោមណឹងដែរមែន?

ខ៖ នៅជុំគ្នានៅខាងចុងឃ្នៀសយើងណឹងឯង។

ក៖ បាទអ៊ុំ។

ខ៖ មិនមែននៅភ្នំក្រោមទេ គេនៅខាងចុងស្រុកប៉ុន្តែនៅទន្លេសាបយើង ជុំគ្នាដែរណាអាអូន នៅជុំគ្នា បាទ។

ក៖ ចុះអ៊ុំអាចប្រាប់បន្តិចបានទេថាពីពេវេលាដែលស្គាល់ជាមួយគាត់? ម៉េចបានជាយល់ព្រមជ្រើសរើសរៀបការជាមួយគាត់ដែរចឹងណា? ម៉េចបានស្រលាញ់គ្នាដែរ?

ខ៖ ស្រលាញ់គ្នាទៅមក បាទស្រលាញ់គ្នាទៅមក ដល់ស្រលាញ់គ្នាទៅមកក៏រៀបចំទៅ។

ក៖ ចុះកាលរៀបអាពាហ៍ពិពាហ៍ណឹងអ៊ុំមានជូនថ្លៃជំនូនប៉ុន្មានដែរទៅភរិយាដែរ?

ខ៖ សែន។

ក៖ សែនទេកាលណឹងអ៊ុំ?

ខ៖ បាទសែនផ្តាច់ខ្មោចកាលនោះមិនមានបានការទេ អាងកាលនោះគេការគេបើគេអ្នកមានគេការ មិនមានស្រាមានអីទេទឹកត្នោតជូរអត់មានស្រាទេ អត់មានស្រាមានអីទេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាដល់ឥឡូវមានទេអ៊ុំ?

ខ៖ មិត្តភិក្ត?

ក៖ បាទ។

ខ៖ មិត្តភិក្តមានពួកម៉ាកពួកអីមានទេ ផ្ទះថ្មនេះ។

ក៖ មានដល់សព្វថ្ងៃណឹង?

ខ៖ បាទ។

ក៖ ឈ្មោះអ្វីដែរអ៊ុំ?

ខ៖ ឈ្មោះអួន។

ក៖ មានតែម្នាកទេ ឬមានផ្សេងទៀត?

ខ៖ អូ! មានច្រើនណាស់ប៉ុនអាខ្លះទៅ ចាកលោកពិភពលោកខ្លះហើយស្លាប់ណា។

ក៖ ចឹងអ៊ុំអាចប្រាប់ឈ្មោះអ្នកដែលជិតស្និតបានទេអ៊ុំ?

ខ៖ បាទ។

ក៖ អ្នកដែលជិតៗស្និតអាចប្រាប់ឈ្មោះបានទេអ៊ុំ?

ខ៖ ឈ្មោះអ៊ួននោះឯង។

ក៖ បាទអ្នកណាទៀតអ៊ុំ ថាមានអ្នកណាទៀត?

ខ៖ អូ! ឈ្មោះសៀន សៀនផ្ទះនេះ។

ក៖ នៅជិតនេះដែរ?

ខ៖ បាទ ពួកម៉ាក មិត្តភិក្តប៉ុន្តែគេអ្នកខាងទាហាន ដល់ឥឡូវនេះគេខាងទាហាន ទាហានព្រះវិហារ។

ក៖ ចុះអ៊ុំមានអនុស្សាវរីយ៍អីជាមួយពួកម៉ាក់ណឹងកាលពីនៅកម្លោះ?

ខ៖ អរ! ដើរលេងជាមួយគ្នាកាលពីដើមមិញ នៅដើរលេងជាមួយគ្នាអីធ្វើបុណ្យដែលគុណព្រះសព្វអីនៅវត្តក្រោមទៅ ដើរតែលេងទាំងអស់គ្នាពីដើមមិញអត់មានវាយកាប់ចាក់អីគ្នាអត់ទេបាទអត់មានទេ។

ក៖ ចុះអ៊ុំមានធ្លាប់ធ្វើស្រែចំការទេអ៊ុំ?

ខ៖ អត់មានស្រែនិងគេផង។

ក៖ កាលប៉ុល ពតអីអត់មានបានធ្វើស្រែទេ?

ខ៖ អរ នៅសម័យអាពតវាឲ្យទៅលើកទំនប់លើកអីច្រូតស្រូវច្រូតអីតើ។

ក៖ នៅខាងណាដែរអ៊ុំ?

ខ៖ នៅខាងកំពង់ភ្លុក សាលាត្រីឆ្ងាញ់យើងលើសាលា នៅលើកំពង់ភ្លុកគេហៅសាលាត្រីឆ្ងាញ់ បាទនៅខាងឃ្លាំងទៅទៀតគេឲ្យទៅ។

ក៖ ចឹងកាលណឹងគេឲ្យធ្វើការមួយថ្ងៃប៉ុន្មានម៉ោងដែរអ៊ុំ? ងើបតាំងពីយប់?

ខ៖ ម៉ោង១២ អេ ពេលយប់វាឲ្យដេក ឲ្យដេកទាល់តែម៉ោង៤អីចាប់ផ្តើមយើងញុំបបរអី វាឲ្យទៅ។

ក៖ ចឹងអ៊ុំតាំងពីក្មេងរហូតមកដល់ពេលនេះអ៊ុំធ្លាប់ប្រកបការងារអ្វីខ្លះដែរអ៊ុំដើម្បីរកប្រាក់ចិញ្ចឹមជីវិត និងកូនចៅអ៊ុំ?

ខ៖ សព្វថ្ងៃខ្ញុំមុខរបររើសអេតចាយ ដល់រើសអេតចាយដល់ពេលខែទឹកឡើងចេះមកខ្ញុំទៅអាអុស អុសនោះឈ្មោះហៅថាអុសតាអ៊ួ អុសរាំង អុសភ្នំភ្នៀន អុសបីប្រភេទនោះឯងដែលអុសតម្លៃ។

ក៖ ចុះអ៊ុំមានធ្លាប់ប្រកបអាជីវកម្មលក្ខណៈគ្រួសារអីអត់ទេអ៊ុំ? ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេ?

ខ៖ ធ្លាប់ គោអត់បានចិញ្ចឹមទេ ចិញ្ចឹមជ្រូក មាន់ ទា ប៉ុន្តែអត់ចិញ្ចឹមច្រើនទេចិញ្ចឹមបានតែគ្រាន់តែហូប៉ុណ្ណោះឯងអត់បានលក់ដូរអីផងតិចតួច។

ក៖ ចឹងអ៊ុំអាចប្រាប់បានទេថាតាំងពីក្មេងរហូតដល់ពេលនេះជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ តាំងពីក្មេងមកទល់ឥលូវពីនៅក្មេងកម្លាំងខ្លាំងកាលនៅសម័យអាពតវាប្រើខ្ញុំឲ្យលីស្រូវ លីអង្ករ បាទដល់ពេលមកឥឡូវនេះដល់ពេលចូលអាយុ៦០ជាងនេះ គឺវាខ្សោយកម្លាំង ចុះខ្សោយដឹងខ្លួន។

ក៖ ចុះអ៊ុំប្រាប់បន្តិចបានទេថាពេលវេលាណាមួយក្នុងជីវិតរបស់អ៊ុំដែលអ៊ុំគិតថាជាពេលដែលសប្បាយចិត្តដែរអ៊ុំ? មានពេលសប្បាយចិត្តទេអ៊ុំក្នុងជីវិត?

ខ៖ រកសប្បាយចិត្តអត់ឃើញបើយើងកូនសុទ្ធតែកូនគ្នាអ្នកក្រអត់មានដែរនោះ បើខ្ញុំបានប៉ុណ្ណាក៏ហូបប៉ុណ្ណោះទៅរកប្តីប្រពន្ធទៅកូនក៏គេមានគេផ្តល់ឲ្យខ្ញុំហូបទៅណា បាទដល់ពេលណាខ្ញុំមានកូនក៏ខ្វះខាតក៏រុញគ្នាទៅវិញទៅមកទៅឲ្យហូបចុកទៅ បើពឹងពួកវាឲ្យចិញ្ចឹមយើងវិញគឺយ៉ាប់បន្តិច។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃអីអត់ទេអ៊ុំ ថាធំឡើងចង់ធ្វើអីអត់ទេអ៊ុំ?

ខ៖ ក្តីស្រម៉ៃដែរ។

ក៖ ចង់ធ្វើអ្វីដែរអ៊ុំ?

ខ៖ រៀននៅសម័យអាពតមានរៀនអីចេះអត់វាប្រើឲ្យដាំនេះដាំនោះ ទៅក៏ខ្ញុំដល់ពេលខ្ញុំចូលទៅយុវជន ដល់ចូលទៅយុវជនវាឲ្យទៅកាប់ធ្វើភ្លឺស្រែ រែកយើងគេហៅអាព៉ែលែណា លើកដីលើកអីលើកភ្លឺស្រែឬមួយច្រូតស្រូវប៉ុណ្ណោះឯង។

ក៖ ឥឡូវទាក់ទងជាមួយចំណង់ចំណូលចិត្តអ៊ុំម្តង តាំងពីក្មេងដល់ឥឡូវអ៊ុំចូលចិត្តពិសាម្ហូបណាជាងគេដែរអ៊ុំ? ម្ហូបអ្វី សម្លរអ្វីចូលចិត្តហូបជាងគេ?

ខ៖ ម្ហូប ខ សម្លរម្ជូរ ហើយភ្លារចូលចិត្តចំណូល ភ្លារសាច់ឆ្អិនណាអត់មានឆៅអត់ញុំ
ដែរ។

ក៖ ចុះអ៊ុំចូលចិត្តស្តាប់ចម្រៀងទេកាលពីក្មេងអី?

ខ៖ បាទចូលចិត្តស្តាប់ចម្រៀងដែរចុះខ្ញុំអ្នកភ្លេងដែរ អ្នកលេងភ្លេងការតើ។

ក៖ ណឹងអ៊ុំ?

ខ៖ បាទ ទន្ទឹមខានយើងបែកគ្នាប្រហែលជា៣ឆ្នាំ ៤ឆ្នាំនេះ អូ៤ឆ្នាំហើយ។

ក៖ អ៊ុំលេងឧបករណ៍មួយណាដែរអ៊ុំ?

ខ៖ បាទខ្ញុំទ្រសោទ្រូ។

ក៖ បាទ ទ្រ។

ខ៖ បាទ ហ្គឺតា។

ក៖ ចេះទៀត?

ខ៖ បាទចេះខ្លះដែរ បាទចេះបន្តិចបន្តួចវាមិនចេះជ្រាលជ្រៅ បើចេះ ចេះខាងទ្រសោ ទ្រអ៊ូ ហើយនិងស្គរ៣មុខ។

ក៖ ចុះអ្នកចម្រៀងណាដែរអ៊ុំចូលចិត្តជាងគេដែរអ៊ុំ?

ខ៖ អ្នកចម្រៀង?

ក៖ បាទ អ្នកចម្រៀងណាស៊ិន ស៊ីសាមុត ឬក៏កែវសារ៉ាត់?

ខ៖ ដែលចូលចិត្តពីដើមកែវ សារ៉ាត់ហើយនិង រស់ សេីសុទ្ធា ប៉ែន រ៉ន កែវ សារ៉ាត់ ខ្ញុំចូលចិត្តតែគាត់ប៉ុណ្ណោះឯង បើបទសម័យឥឡូវចូលចិត្តព្រាប សុវត្តិចូលចិត្តបន្តិចបន្តួចដែរ បាទចាប់អារម្មណ៍តិចតួចដែរដែលគាត់ច្រៀង។

ក៖ ចឹងអ៊ុំចេះលេងឧបករណ៍ទ្រណឹងតាំងពីពេលណាដែរអ៊ុំ?

ខ៖ តាំងពីអាយុ១២ឆ្នាំ។

ក៖ អ៊ុំចេះពីណាដែរ?

ខ៖ ប្រើគំនិតខ្លួនឯងតែម្តង រៀនគ្រូរៀនអត់ចូល។

ក៖ រៀនខ្លួនឯងបណ្តោយ?

ខ៖ រៀនខ្លួនឯង ប្រើខួរក្បាលខ្លាំងណាស់បានលេងកើត បើប្រើមិនប្រើខួរក្បាលខ្លាំងអត់កូនទាំងអស់អត់មានអ្នកណាចេះទេ បាទកូន៨នាក់អត់មានអ្នកណាចេះទេ អត់ទាំងអស់អត់ចេះឧបករណ៍ បាទឧបករណ៍ភ្លេងអត់ចេះ។

ក៖ ចុះកាលពីនៅកម្លោះៗអីពេលភ្ជុំបិណ្ឌ ចូលឆ្នាំអ៊ុំធ្លាប់បានទៅលេងល្បែងប្រជាប្រិយអ្វីខ្លះដែរអ៊ុំនៅវត្ត តាមវត្តអ៊ុំ?

ខ៖ លេងដូចជាចោលឈូង ទាញព្រាត់ លាក់កន្សែង។

ក៖ កាលណឹងសប្បាយយ៉ាងម៉េចដែរអ៊ុំ វាទិដ្ឋភាពយ៉ាងម៉េចដែរ?

ខ៖ សប្បាយអត់មានទំនាស់ទាស់គ្នាកាប់ចាក់អីដូចសព្វថ្ងៃនេះទេ ក្មេងសព្វថ្ងៃនេះទេ។

ក៖ ចឹងមកដល់សព្វថ្ងៃនេះអ៊ុំមានកូននិងចៅប៉ុន្មាននាក់ដែរអ៊ុំ?

ខ៖ មានចៅច្រើនដែរ នោះចៅ៤ ៥នាក់ ឯនោះ២ ៣នាក់ទៅ។

ក៖ ចឹងកូនមានប៉ុន្មាននាក់ដែរអ៊ុំកូន?

ខ៖ កូនខ្ញុំ៨នាក់។

ក៖ អញ្ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើទៅកាន់ចៅ ឬក៏ទូន្មានទៅកាន់កូនចៅទេ? ថាតើពួកគេគួរតែរស់នៅបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ ខ្ញុំឲ្យកូនឲ្យខំរកទៅចិញ្ចឹមជីវភាពយើងនេះ ដើម្បីឲ្យវាដូចថាយើងរកពីរបរតិចទៅឲ្យបានរបរណាដែលវាធំដុំគ្រាន់កុំឲ្យវាខ្វះខាត ដូចជាឪពុកម្តាយ។

ក៖ មានអ្វីចង់ទូន្មានទៀតទេអ៊ុំ?

ខ៖ អត់មានអីទូន្មានទៀត។

ក៖ បាទអ៊ុំ អញ្ចឹងសូមទូន្មានដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំ ខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ក៖ បាទឲ្យអូនឯងក៏អាយុវែងដែរទៅ ទៅត្រង់ណាឲ្យគេចូលចិត្តទាំងអស់។